વિરજાને નદીરૃપે પરિવર્તિત થયેલી જોઈને શ્રીકૃષ્ણ વિરજાના કિનારે વિલાપ કરવા લાગ્યા. શ્રીકૃષ્ણ વિરજા વિના એક ક્ષણ પણ રહી શકે તેમ ન હતા. વિરજા તો શ્રીકૃષ્ણની પ્રિય પત્નીઓમાંની અત્યંત પ્રિય હતી, તેથી શ્રીકૃષ્ણે વિરજાને આઠે સિદ્ધિઓનું વરદાન આપ્યું. પરિણામે વિરજા પુનઃ શરીર ધારણ કરી શ્રીકૃષ્ણની સન્મુખ ઉપસ્થિત થઈ. શ્રીકૃષ્ણે હર્ષ અને પ્રેમના આવેગમાં વિરજાને આલિંગન આપ્યું અને તેની સાથે અનેક પ્રકારે યથેચ્છ વિહાર કર્યો. વિરજા સાથેના શ્રીકૃષ્ણના પુનઃસમાગમની વાત રાધાએ જાણી. જ્યારે શ્રીકૃષ્ણ સ્વગૃહે પાછા ફર્યા ત્યારે રાધાએ અત્યંત કઠોર વચનોમાં પોતાનો ક્રોધ પ્રદર્શિત કર્યો. ક્રોધના અતિશય આવેગમાં રાધાએ શ્રીકૃષ્ણને શાપ આપ્યો કે ‘તમે હંમેશાં વ્યવહારમાં લંપટ છો માટે મનુષ્ય દેહને પ્રાપ્ત થાવ.’ શાપ આપ્યા પછી પણ રાધાએ શ્રીકૃષ્ણને અનેક વ્યંગપૂર્ણ અસહ્ય વચનો કહ્યાં. ત્યાર પછી શ્રીકૃષ્ણ રાધાથી તરછોડાઈને બીજા ગૃહે જતા રહ્યા. તે સમયે પાર્ષદ શ્રીદામાએ પોતાના ઈશ્વર શ્રીકૃષ્ણની બ્રહ્મરૃપતાને વર્ણવતા રાધાને કહ્યું કે, શ્રીકૃષ્ણ સર્વના ઈશ્વર, આત્મામાં રમણ કરનારા આત્મારામ અને પૂર્ણકામ છે, છતાં તમે તેમનું અપમાન કર્યું. હકીકતમાં શ્રીકૃષ્ણની આગળ તમારી કોઈની કશી જ ગણતરી નથી તે તમે બરાબર યાદ રાખો. શ્રીદામાનાં આવા કઠોર વચનોથી રાધાનાં નેત્રો ક્રોધથી રક્તવર્ણનાં થઈ ગયાં. તેમણે શ્રીદામાને શાપ આપતા કહ્યું કે, તું મારી (તારી માતાની) નિંદા કરે છે માટે તું અસુર થઈ જા. ગોલોકમાંથી બહાર જા.’ તે જ સમયે પરમભક્ત પાર્ષદ શ્રીદામાએ રાધાને પ્રતિશાપ આપ્યો કે ‘તમે પણ મનુષ્યયોનિને પ્રાપ્ત થાઓ. તમને મારા ઈશ્વરથી સો વર્ષનો વિરહ થશે.’